L'alcalde de Sagunt posa en valor l'esforç de les empreses i les ajudes institucionals a la Trobada Empresarial d’ASECAM
20 d’octubre 2020

![](/media/ajfbvjki/66-img_0714_c.jpg)  
  

L'Associació d'Empresaris del Camp de Morvedre ha celebrat hui la Trobada Empresarial 2020 en el Centre Cultural Mario Monreal de Sagunt. Un any més, l'associació ha ajuntat nombroses personalitats de l'àmbit empresarial per a tractar la situació actual i els canvis patits per la covid-19, amb la particularitat que l'assistència a esta jornada ha sigut per via telemàtica.

Ha tingut lloc una taula laboral sobre ‘Nous reptes laborals’, una taula de turisme sobre ‘Nous escenaris, reinvenció del turisme’, una taula d'indústria i infraestructures sobre ‘Noves necessitats en la indústria’ i la xarrada de Noves tecnologies a càrrec de l'analista econòmic i especialista en transformació digital, Marc Vidal.

L'alcalde de Sagunt, Darío Moreno, ha agraït la invitació a esta jornada i ha assegurat que, des de la seua arribada a l'Alcaldia, un dels objectius prioritaris era «**establir una línia directa de comunicació amb el món empresarial que ens permetera millorar en la presa de decisions des de les institucions públiques per a poder millorar com a societat**».

Quant als canvis ocasionats per la covid-19, el primer edil ha destacat l'arribada forçada de la digitalització i el teletreball «**que han arribat per a quedar-se. La crisi de la covid-19 ha suposat un xoc amb la realitat que ens ha forçat a un procés d'adaptació, flexibilització i aprenentatge a assumptes que eren una mica reticents, i les administracions públiques no ens podem quedar arrere**».

 ![](/media/xg3hvglr/66-img_0696_c.jpg)

«**És important conjuminar esforços público-privats per a garantir el creixement, el progrés, el benestar, la qualitat de vida i l'avanç de la ciutat i de tota la comarca**», ha assenyalat Moreno. Per este motiu, ha afirmat que l'Equip de Govern posarà en marxa totes les mesures necessàries «**per a dur a terme de la millor forma possible la resistència davant una situació tan dura com la que estem travessant, però també per a posar els fonaments per a continuar avançant i mirant cap al futu**r».

D'altra banda, l'alcalde ha citat el programa d'ajudes per a la contractació de persones que es posarà en marxa pròximament, «**perquè tots els projectes de millora i de futur de les empreses no es frenen per la situació excepcional que estem vivint**», així com la comunicació amb diferents agents socials per a lluitar i aconseguir «**tant el benestar i els interessos de la ciutadania com de les nostres empreses**».

«**La nostra comarca ja és una potència econòmica amb un lideratge clar del sector industrial i en este escenari les empreses han de ser les protagonistes i les administracions públiques hem de dotar de certitud i fer costat a totes les empreses**». A més, l'alcalde ha destacat la labor dels plans formatius de Promoció Econòmica, la Responsabilitat Social Corporativa de les empreses en diferents àmbits «**per a demostrar la seua connexió amb l'entorn i amb la sostenibilitat**» i la importància de l'arribada de noves empreses a un teixit empresarial ja consolidat «**per a crear eixe _hub_ que puga competir a nivell internacional**».

Finalment, Moreno ha agraït el valor de les empreses i negocis, «**la seua dedicació i professionalitat en estos temps difícils, creant ocupació i riquesa a Sagunt**».​

​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-posa-en-valor-l-esforc-de-les-empreses-i-les-ajudes-institucionals-a-la-trobada-empresarial-d-asecam/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-posa-en-valor-l-esforc-de-les-empreses-i-les-ajudes-institucionals-a-la-trobada-empresarial-d-asecam/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-posa-en-valor-l-esforc-de-les-empreses-i-les-ajudes-institucionals-a-la-trobada-empresarial-d-asecam/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-posa-en-valor-l-esforc-de-les-empreses-i-les-ajudes-institucionals-a-la-trobada-empresarial-d-asecam/)